— "Айыҡ ауыл" проекты ябай халыҡтың — Әбйәлил районындағы Сәйетҡол ауылы кешеләренең — башланғысы булды, — тине Вәлиәхмәт Бәҙретдинов. — Ул күтәреп алынды, әкренләп республиканың башҡа ауылдарына таратылды. Бында, әлбиттә, мәғлүмәт сараларының ярҙамы ҙур булды. Эшкә үҙебеҙҙәге телевидение, радио, гәзит-журнал ғына түгел, федераль телеканалдар ҙа ҡушылып китте. Килделәр, төрлө ауылдарҙан сюжеттар төшөрөп алдылар. Әлбиттә, айыҡ тормошто ғына күрһәтмәнеләр, кадрға эскән кешеләр ҙә инеп китте — ысынбарлыҡ шулай. Йәмғиәтте һауыҡтырыу бер-ике көнлөк кенә эш түгел, ул оҙаҡ, ауыр хеҙмәт талап итә. Ҡыҙғанысҡа ҡаршы, һәр ерҙә, айырыуса өлкән һәм урта йәштәгеләр араһында, "эстем һәм эсәсәкмен!" тигән кешеләр юҡ түгел. Шуның өсөн дә проекттың ыңғай йүнәлеш алырына ышанмаусылар ҙа байтаҡ булды. Әммә, нисек кенә булмаһын, күп нәмәгә күҙҙе йомоп тиерлек башланғысты үҫтерергә тырыштыҡ, сөнки алда ҙур маҡсат — милләтте, ауылды һаҡлап ҡалыу мәсьәләһе — тора ине. Ихлас күңелдән, изге ниәттә башҡарылған эш ерҙә ятып ҡалмай: халыҡ проектты дәррәү күтәреп алды. Һөҙөмтәлә 2011 йылда республика кимәлендә тәүге "Айыҡ ауыл" конкурсын үткәреүгә өлгәштек. Уйламағанса, унда бик күп ауыл ҡатнашты. Тәүге урындарҙы яулаған өсәүгә республика ҡаҙнаһынан 200-әр мең һум тапшырылды. Бүленгән аҡса ауылдарҙың социаль хәлен яҡшыртыуға файҙаланылды, халыҡ бик ҡәнәғәт ҡалды. Проекттың төп әһәмиәте шунда: урындарҙа эскелек, эшһеҙлек кәмене, тыуым арта башланы, тәртип яҡшырҙы. Бындай ерҙәрҙә мәктәп тә, фельдшер-акушерлыҡ пункттары ла ябылмай, мәҙәниәт йорттары ла гөрләп эшләй. Әле иһә республикала "Айыҡ ауыл-2013" конкурсы бара. Проектҡа айырыуса йәштәрҙе йәлеп итергә тырышабыҙ, сөнки сәләмәт тормошҡа ынтылыш тап шул осорҙа тыуа һәм ул киләсәк быуындарға үтеп инәсәк. Әлбиттә, хәҙер барыһы ла ал да гөл тип әйтеп булмай. Проект мәғлүмәт сараларының ҙур ярҙамына, идеяның киң яҡтыртылыуына мохтаж.